钦定古今图书集成/明伦汇编/官常典/第265卷 > 通典 > 《起居》
## 钦定古今图书集成/明伦汇编/官常典/第265卷 > 通典 > 《起居》

《周官》有左右史，记其言事，盖今起居之本。汉武帝有
禁中起居，后汉马皇后撰《明帝起居注》，则汉起居注
在宫中，为女史之任。又王莽时置柱下五史，秩如御
史，听事侍傍，记其言行，此又起居之职。自魏至晋，起
居注则著作掌之。其后起居皆近侍之臣录记也，录
其言行，与其勋代。历代有其职而无其官。后魏始置
其起居令史，每行幸、宴会，则在御左右，记录帝言及
宴宾客训答。后又别置修起居注二人，以他官领之。
北齐有起居省。后周有外史，掌书王言及动作之事，
以为《国志》，即起居之职。又有著作二人，掌缀国录，则
起居注、著作之任，自此而分也。至隋初，以吏部散官
及校书、正字有叙述之才者掌起居“之职，以纳言统
之。”至炀帝，以为古有内史、外史，今著作如外史矣，宜
置起居官以掌其内，乃于内史省置起居舍人二员，
次内史舍人下。大唐贞观二年，省起居舍人，移其职
于门下，置起居郎二人。显庆中，复于中书省置起居
舍人，遂与起居郎分掌左右。龙朔三年改为左右史，
咸亨元年复旧。天授元年，又为左右史。神龙初，复旧每皇帝御殿，则对立于殿。〈左郎右舍人矣〉有命，则临陛俯听，
退而书之，以为《起居注》。凡册命、启奏、封拜、薨免，悉载
之史馆，得之以撰述焉。